मिली जानकारी के मुताबिक घटना एबी रोड के धौलपुर रोड पर वंजारी नाके की है। मुरैना वन मंडल में पदस्थ सूबेदार सिंह कुशवाहा (58) अपने 4 साथियों के साथ यहां ड्यूटी कर रहे थे। इसी दौरान उन्हें रेत ले जा रहे ट्रैक्टर दिखे। ट्रैक्टरों के आगे चल रहे दो बाइक सवार नाके पर रूके और उन्होंने यहां रखी लोहे की कांटा प्लेट को पलटने का प्रयास किया। उन्हें रोकने के लिए जब डिप्टी रेंजर कुशवाह अपने साथी रामनाथ शर्मा के साथ उनकी ओर बढ़े तो रेत माफिया ने ट्रैक्टर की स्पीड बढ़ा दी और डिप्टी रेंजर को अपनी चपेट में ले लिया। डिप्टी रेंजर का सिर ट्रैक्टर से टकराया और वे काफी दूर तक ट्रैक्टर के साथ घिसटते चले गए। डिप्टी रेंजर को रौंदने के बाद चालक ट्रैक्टर लेकर फरार हो गया। घटनास्थल पर उनके खून के छींटे काफी दूर तक बिखरे। साथी कर्मी उन्हें तुरंत अस्पताल लेकर पहुंचे लेकिन तब तक उन्होंने दम तोड़ दिया।